Da Vinci, Kandinsky o Velázquez mostraran el seu art, en el mes de maig, en la Biblioteca Infantil
2025-07-24

Per a la Biblioteca Infantil de Burjassot el mes de maig serà el de la pintura. Els pintors més destacats seran protagonistes de les diferents activitats programades per al mes entre les quals també tindrà lloc una vesprada d’animació lectora a càrrec de la Fundació ACAVALL i la presentació del llibre Los manuscritos de Teresa Panza.

Leonardo Da Vinci serà el primer dels pintors convidats a les activitats del mes, el dia 7 de maig a les 18 h. A través del seu quadre La Gioconda els participants en l’activitat escoltaran un conte sobre la història d’aquesta joia de la pintura i del seu autor. Una vegada coneguda, els menuts de la Biblioteca Infantil podran sentir-se Da Vinci per un dia retratant als seus companys d’activitat. El 13 de maig, Improvisación 9, de Kandinsky, omplirà de colors la biblioteca infantil, també a les 18 hores en una vesprada d’animació lectora en la qual la importància de la música per a crear obres pictòriques també es destacarà.

La vesprada del 18 de maig serà molt especial, ja que arribarà a la biblioteca la Fundació ACAVALL que desenvoluparà una activitat d’animació lectora assistida per gossos. Cada xiquet tindrà l’oportunitat de llegir al costat del gos i, a més, participarà en les accions on s’afavoriran les activitats de lectura i escriptura utilitzant materials relacionats amb els cans. En aquest cas, l’animació es desenvoluparà en dos grups, de 17.30 a 18.30 h i de 18.30 a 19.30 h, amb un màxim de huit participants. Els interessats poden inscriure’s en la Biblioteca Infantil.

Las Meninas de Velázquez no podien faltar en aquest mes tan especial per als usuaris de la Biblioteca Infantil. El 20 de maig elles i tots els personatges que apareixen en el quadre protagonitzaran la vesprada d’animació lectora a partir de les 18 h. L’últim dels quadres sobre el qual treballaran els usuaris d’aquest servei municipal serà Interior II, de Richard Hamilton, una altra forma de fer art sense pintures que també descobriran els participants en l’activitat.

El 29 de maig l’activitat serà doble, ja que a les 18 hores es posarà en escena el contacontes El Grúfalo, de la companyia d’Elisa M. Matallín, basat en el clàssic però contemporani llibre, del mateix nom, de Julia Donalson. I, a les 19 h, en la Sala d’Audiovisuals de la Casa de Cultura, tindrà lloc la presentació del llibre Los manuscritos de Teresa Panza, de mans del seu autor, Paco Arenas, i de l’editor José Luis Victoria.